Maar daar hou dit nog lank nie op nie. Wat meer sê, daar is ’n swetterjoel—sowat 2 000—plantsoorte wat só ’n melk afskei, wat lateks genoem word. Eienaardig, maar dit lyk of niemand egter seker is presies waarom dit gebeur nie.
Die wit melk word verkry deur snitte in die bas van die Para-rubberboom te maak en die ''bloeiende'' boom se uitskeiding in ’n bakkie op te vang (FOTO). Terloops, dié boom moet nie verwar word met die ander melkdraende rubberboom Ficus elastica, wat by ons dikwels as ’n tuin- of potplant gekweek word nie. Dié is eintlik ’n soort vy!
Nog ’n dwaling is dat lateks die sap van die Para-rubberboom is. Die sap vloei inderdaad veel dieper binne-in die boom, terwyl die melk vlak lê. Dit verg vernuf van die ''boom-melker'' om sy snitte so te maak dat hy nie die kambium (die selvormende groeiweefsel tussen die hout en bas) beskadig nie. As te veel van die kambium seerkry, hou die boom op groei en maak hy ook nie meer melk nie.
Tog is Goodyear—wat terloops nie die stigter was van die nywerheidsreus wat sy naam dra nie—in 1860 in volslae armoede in New York oorlede. Hy het die manier uitgevind om rubber ten volle te benut, maar sy probleem was aanvanklik dat niemand hom wou glo nie. Daarna het hy hom in soveel onverkwiklikhede vasgeloop om sy patent te probeer beskerm dat hy ’n enorme skuld laat ophoop het.
Dit was ook nie eens sy idee om motorwielbande van rubber te maak nie. Hierdie eer kom ander toe, terwyl dit ’n Skotse veearts, John Boyd Dunlop, was die eerste lugband gemaak het.
Dunlop (FOTO) het, só word vertel, in Noord-Ierland gewerk toe sy negejarige seun hom een môre in 1888 van sy probleem vertel het. Die seun, wat met sy driewiel deur die hobbelrige klipstrate van Belfast gery het, het gekla dat die geskud sy sitvlak seermaak.
Dunlop het egter so ietwat oor sy seun se verknorsing nagedink, ’n stuk tuinslang in drie dele opgesny, die dele met water gevul, die ente toegeprop en hulle aan die driewiel se wiele geheg. Die seun kon nou heelwat geriefliker ry.